Ascension of our Lord C, Pangasinan Reflection\nNen ogaw ak ni, nen siak ni so manaaral ed elementaria, sikami so babangatan na saray katekista ya manlalapud MCS. Sakey ed say assignment mi ed say catechism class et say pangipatlek na "Manisia ak.".\nNo dasalen so "Manisia ak", nasabi so sakey ya parte ya inkuanto, "manisia ak ed si Jesu Cristo. inpasak ed krus, inatey tan inkotkot. Diad kumatlon agew inmolid bilay, tinmokotok ed tawen, tan manyodyorong ed kawanay ama.." Diad imagination ko nen ogaw ak, say intokotok na Katawan et singa ontotoktok ed puirtay tawen, tan say Ama so wadmad biek a puirta ya lukasan tan palooben toy Anak tod tawen. Say pagak nen saman, "panon to no ag nangel na Ama ey? Kalamor met lay Jesus ya toktok ya toktok ed paway na tawen?"\nSayan simba, sisilibraan tayo so solemnidad na intokokot na Katawan a Jesu Cristo ed tawen. Anto so kabaliksan na sayan bangat tan doktrina na Simbaan?\nSay Katawan so pinmawil lad Ama to, tan sikato so managiesel na amin ed say Ama. Anto so ibabaga na Ibanghiyo tayo natan?\nUnaan, impanunot na Katawan so mensahe na kilalaban tayo. Unong ed say ibanghilyo nen Juan, say Katawan so linmad mundo pian iabelyaw toy kilalaban tayo diad panamegley na panirap, impatey tan inkioli tod bilay. Ta lapud saya, inter na Katawan so kilalaban tayod kasalanan, tan inlokas tod tawen tan bilay ya andi-anggaan ed amin.\nKumadwa, angiter na kimey tan misyon so Katawan ed saray disipulo to. Tinawag to ran magmaliw a tasi ed sarayan ginawa na Katawan nipaakar ed say kilalaban tayo. Kaiba ra Ispiritu Santo. Ag ira manbokbokor. Sikara so magmaliw ya tasi ed intiron mundo!\nSirin, no tooren tayo so kabaliksan na say Intokotok na Katawan, tooren tayo so misyon tan tawag na Dios ed sikatayo: magmaliw ya tasi to ed mundo. Sikatayo so magmaliw ya salita, lima tan sali, kanunotan tan bilay nen Jesus ed mundo.\nAwiten tayo si Jesus. Manbilay a singa si Jesus. Mangaro a singa si Jesus. Manirap a singa si Jesus.\nNabwas, panagboboto tayo. Pankanawnawan iiter ed sikatayo na constitution ya manpili na saray mannlingkur ed sikatay para say pankamaungan na karaklan. Ed sarayan panaon, panon ya awiten tayo si Jesus ed mundo natan? Panon ya sikatayo so mantasi ed say impanirap, impatey tan inkioli na Katawan?\nOnya so simbawa na pinabli tayon Arsobispo Socrates B. Villegas: Vote like Jesus! Manpili tayo a singa si Jesus! Panon? Tepeten tayod dili tayo: no botante si Jesus, panon ton piliin iray kandidato to?\nNo botante si Jesus, pataktakot kasi ed panagboto? No botante si Jesus, ilako to kasi kanepegan ton manpili unong ed konsiensia to? No botante si Jesus, pilien to kasi iray matitila, malalastog, anggapoy kakayahan? Pilien to kasi so kandidaton agto antakot so Dios?\nNo botante si Jesus, siguradon antes ya onlad presinto, sikato ni so mandasal. Kerewen to so liwawa na Ispiritu Santo.\nNo botante si Jesus, pilien to so twan tasi na imbangat tan impanbilay to.\nKomon, walad sikatayo so kabiskegan a linawa ya tooren tayo so ganggan tan tawag na Dios ya awiten so Katawan ed mundo, ya magmaliw ya twan tasi to. Ontan pa komon. Amen.\nTechnorati Tags: Ascension C\n6th Sunday of Easter C, Pangasinan Reflection\n"Itilak kod sikayoy kareenan; say kareenan kon dili so iter kod sikayo. "\nKareenan. Anto so kabaliksan na kareenan a manlalapud si Kristo a Katawan tayo? Tan anto so nidumaan na kareenan ya aliwan si Kristo so panlalapwan to?\nSay kareenan nen Kristo et mansiansia. It is lasting. Saya so walad kareenan na puso tayo, ya sayakopen toy kareenan na pamilya, diad ombaley tayo.\nSay kareenan so walad sikatayo aliwan lapud anggapo so maningal. Walay kareenan balet no walay onsabin ingal, nabalang lan lamang iya. Odino, kareenan aliwan lapud anggapo so mangugulo ta lapud walay takot ya nalilikna, tan napapasootan so linawa. Mas lalon aliwan kareenan a singa kareenan ed siminteryo. Angorat lan amin so too.\nBalet, kareenan a manlalapud si Jesus lapud kabat tan amta tayon inaro itayo na Katawan - anggapo so panderewaan ed saya. Kareenan a nanlapud panangaro. Amin ya manlalapud peteg tan twan aro, kareenan so bunga to. Diad say panangaro na Katawan ed sikatayo, walay bungan kareenan lapud matoor iyan panangaro. Tapat iyan panangaro. Anggapo so pagan taynan itayo na Katawan. Anggapo so pakatatakotan ya ontondan aroen itayo na Katawan.\nNo walay aroan na sanasawa, walay kareenan. No walay aroan ed pamilya, walay kareenan. Tan say twa, si Jesus so walad kapegleyan da lapud si Jesus so aro mismo.\nKumadwa, say kareenan a manlalapud say panangasi nen Jesus. Amta tayon no nankasalanan tayo tan apasakitan tayo so Katawan, sipaparaan ya pirdonaen to itayo. Say bunga na panangasi na Katawan et kareenan. Sayan panamirdona a nanlapud panangasi na Katawan so mangiter na kareenan ed sakey ya makasalanan. Say talek tayon aliwan hustisia, aliwan dusa, aliwan condemnation so iter na Katawan ed sikatayo no akapankasalanan tayo no ingen say panangasi ton agnatokor tan agnaandi. Kareenan ed sikatayo ran makasalanan. Aliwan takot, Aliwan pagpaga.\nNo walay panamirdona aliwan panagbalales; panamirdona aliwan bosol tan pasnok so walad balang relasyon tayo, walay kareenan. No pirdonaen yo ray akapankasalananan tan akapanpasakit ed sikatayo, walay kareenan et pamilya yo, walay kareenan et pankikimeyan yo, walay kareenan ed baley tayo.\nSarag tayon naawat iyan kareenan nen Kristo. Sarag ton manoley so kareenan nen Kristo ed kapegleyan tayo. No wala tayod panangaro tan panangasi na Katawan. No mismo sikatayo so mangaro tan mapangasi. Ontan pa komon. Amen.\nTechnorati Tags: 6th Sunday of Easter C,Peace\nFriday of the Passion of the Lord: Pangasinan Reflection\nSay patey, kairapan tan kaermenan so ag kabiangan ed orihinal ya plano na Dios para sikatayo ran totoo; saraya so pinmaway kasumpal ya say too et nankasalanan ed Dios. Lapud saya pinoltot na too so dili to ed sobol na kareenan, katonongan tan pankakasakey -- say Dios iya --- nilukasan na kasalanan a tawir so puertay pankokolkol, bosolan, agom tan panaglames. Say kairapan so wala lad mundo.\nDiad sayan kipapasen na too, diad panangaro na Dios, imbaki toy Anak to diad mundo, inako to so amin ya kairapan tan sakit tayo, nen sikato mismo so nanirap, tan inatey. Inlaban to itayo.\nSay tepet tayo natan: no say kasalanan so nanlapwan na amin irayan kairapan tayo, tan inako na Katawan iraya pian nailaban tayo ed kasalanan, AKIN ET SIANSIA TAYO NIN MANI-IRAP? Akin et dakerakel ni bosolan, lamesan, kairapan ed mundo?\nEbat: INLABAN ITAYO NA KATAWAN, ALIWAN PIAN AGTAYO MANIRAP, NO INGEN, INLABAN TO ITAYO DIAD PANAMEGLEY NA INPANIRAP TO. Jesus does not save us FROM suffering; he saves us THROUGH suffering.\nTa pian ontan et naibaan itayo na Katawan, no panon ya almoen so kabaliksan tan rason na saray kairapan tayo natan. No abuloyan na Dios ya sikatayo so manirap, ontan labat lapud labay ton ibangat itayo ya abuloyan tayon sikato so MANANGILABAN tayo, pian ompeket itayo ed sikato, a singa inpanmatalek nen Jesus ed say Ama to diad kapegleyan na kairapan to.\nNo onsabi so kairapan ed sikatayo, odino nanengneng tayo so kairapan na saray arum laut la saray inararo tayod bilay, anto so kabaliksan to ya unong ed say oliran ya impanengneng na Katawan nen sikato so nanirap?\nNo sikatayo so maniirap, manermen lapud wala ra so problema, panpapagaan, walay liliknaen tayo, tan arum niran bengatlan mangiiter na kairapan ed sikatayo, agtayo lilingwanan ya kaiba tayo so Dios ed saraya. Wala iraya pian nabirbir tayo so Dios ed bilay tayo. Mangipapanunot ya kaiba tayon mansakbat ed sarayan krus, tan pabiskegen to itayo. Agtayo bokboren iraya, no ingen abuloyan tayon si Jesus so kaiba tayo mansakbat. Pagmaliwen a grasya tan sakey a bendision iraya no si Cristo so kaiba tayo.\nPara sikayo ra ya mana-asikaso na saray mansasakit, odino makakaimaton na kairapan na arum, laut lay kaibad pamilya, pagmaliwen met iyan oportunidad, o pankanawnawa ya mangaro. Pankanawnawan grasya. Aliwan krus ya ambelabelat so mangasikaso, ontutulong tan mangiiba ed arum ya walad kairapan. No ingen inter na Dios ya pian ontan et ombulaslas tayo ed panangaro; say panaglinkur tan panangasikaso et pakanengnengan na panangaro tayo.\nAgyo idadasal ya naandi lay kairapan da, diad maples ya pakaandi rad bilay. No ingen say pikakasi yo labat et say linawa na Dios so natumbok. Tan diad say panaon ya natitilak ed sikara, misalamat kayod Dios ed say privelegio ya manlinkur ed sikara, tanda na panangaro yo ed sikara. Dalan pian sikayo so mas maaro. Diad aro, sikatayo so magmaliw a masanto. Tan diad sarayan amin, say sakey ya dasal, mismon imbangat na Katawan ed sakey ya madre, Santa Faustina, so mangiter na biskeg tan ilalo ed sikatayo: Jesus, I trust in You! Ontan pa komun. Amen.\nTechnorati Tags: Good Friday\nHoly Thursday: Celebration of the Lord's Supper\nGawa yo ya ed pakakanudnunotan ed siak. Diad labi na sampot ya pandem na Katawan, kaiba nen Jesus iray apostol to. Tan diad sayan pandem, angala na tinapay, pinisag to, akisalamat tan inter tod saray babangatan to tan inkuanto, "Ala yo. Akan yo. Saya so Laman ko."\nInsan angalay alak tan tan ontan met ed so imbaga to: "Saya so Dalak." Insan inkuan na Katawan: "Gawa yo ya a pakanudnonotan ed sika."\nAnto so rason no akin et wala yan ipapanunot na Katawan so ginawa to ed sayan labi?\nEd sayan labi agtayo komon nalingwanan diad say silibrasyon na masanton misa so mapangasin panangilaban na Katawan: say impangiter tod say laman tan say dala to, say panangaro na Katawan ed sikatayo ran makasalanan.\nGawa yo ya ed pakakanudnunotan ed siak.\nTa mabebet tayon nalingwanan.\nTa pian agtayo nalingwanan no sikatayo so walad kaksilan na laman, ya singa nagawaan tayon amin so labay tayo. pian agtayo nalingwanan so Dios ya Katawan ya inpasak ed krus para sikatayo. Naaralan tayo so manpaabeba.\nPian agtayo nalingwanan no sikatayo so walay liliknaen tan sikatayo so makapkapoy. ya walay Dios ya nagmaliw ya too, inako to kipapasen na too diad kairapan tan kakapoyan to. Naaralan tayo so mansansia tan manilalo ed kapegleyan na kairapan tayo.\nPian agtayo nalingwanan no sikatayo so nalalames tan papairapan na arum, tan labay tayo so ombales tan ombawi ed pasnok tan bosol tayo. ya walay Dios a Katawan ya inpasak ed krus, anggapoy kasalanan, balet amirdona ed saray amasak ed sikato. Naaralan tayo komon so ag matanem na sakit na linawa, no ingen say mamerdonan ed arum lapud impamerdona na Katawan ed sikatayo.\nPian agtayo nalingwanan no sikatayo so walad inawa tan kaabigay bilay. ya walay Dios ya mabonlok, aliwan masiblet, ya inter toy Anak to para sikatayo. Naaralan tayo so magmaliw ya mabonlok met ed arum, aliwam maagom tan masiblet, aliwan kera-kera so ipawil ed say Dios, tan sipaparaan ya ontulong ed saray mairap bilay tan mankakaukolan.\nPian agtayo nalingwanan ya walay Dios ya agto itayo paolyan. Akin et natatakot tayo ya singa tayo naopotan na oras tan panaon, kayaryan tan kayamanan.\nPian agtayo nalingwanan no sikatayo so walad poder tan pakapanyari. ya walay Dios ya tinmowek tan inorasan to so sali na saray apostol to. Naaralan tayo komon so mapaabeban manlingkur ed saray kapara tayo, laut la, unong ed say balon Santo Papa tayo, ed saray mairap bilay tan saray napapaolyan. .\nSaya so tanda na twan Kristiano tan disipulo na Katawan. Gawa yo ya a pakanudnunotan ed siak. Pian say panangaro na Dios, pian say panangasi to et lawas mangiter na ilalo tan biskeg ed bilay tayo. Ontan pa komon.\nTechnorati Tags: Holy Thursday,Celebration of the Lord's Supper,Washing of the Feet\n5th Sunday of Lent, Pangasinan Reflection\nInkuanen Jesus, "Ag ta ka met dusaen. Ag ka lan balut sirin mankakasalanan."\nDiad say inagew-agew ya experience tayo, onya so ilaloan tayon lanang nipaakar ed saray kasalanan tayo: no walay agawan kasalanan, walay kabaliksan ton dusa. Sayan dusa baleet et man-depende no panoy kabelat odino kamelag na kasalanan. Diad abong no binagaan you ogaw o samay apo ya agto diwiten so baso ampan napisit to, et siansia nin diniwit to, diad in kaawet na ulo to, sikato so innarot, o nilewet ingen, ya kaibay tami.\nAnto so kabaliksan na kasalanan? Say kasalanan et offense, sakey ya gaway too sumlang ed Dios. Say kasalanan et sumlang ed panangaro na Dios tan iyaarawi toy puso tayo ed sayan panangaro.\nNen narel na saray Phariseo imay biib ya mikakaloguran, sakey ya ambelat ya kasalanan, labat dan tampol ya dusaen, tan say dusa, unong ed si Moises et patey! Topaken anggad sikato so ompatey! Sayan bii so inyarap dad si Jesus. Tan alagaren da no anto so gawaen to.\n"Ag ta ka met dusaen. Ag ka lan balut sirin mankakasalanan."\nInararo na Dios so mundo kanian imbaki to so bogtong ya Anak to, aliwan pian dusaen to, no ingen, pian ilaban to ed kasalanan.\nSay Dios tayo et aliwan maruksa; say Dios aliwan mapasnok. Say Dios tayo apanoy panangasi ed sikatayo ran makasalanan. Say tatawagen tayon "dusa", para say Dios, "kablit na panangaro", pian sikatayo so manpataoli, ompawil ed sikato, tan benegan tayo so kasalanan.\nLapud say twa, no tumboken tayo so kagagawa tayon lanang, tampol ya walay dusan iter tayo ed kada kasalanan. Say twa met, lapud kada kasalanan et sumlang ed Dios, say dusa tayo, lapud say Dios so apasakitan, et patey! Balet, aliwan dusa, no ingen panangasi so iiter na Dios ed sikatayo, anggan maminpiga-piga tayon mankasalanan.\nTa say Dios, Dios ya mangiiter na agnapolpoltot ya "chances" para sikatayo. Tan sayan chances, tatawagen tayon panangasi, panamerdona na Dios. Kablit na panangaro tan panangasi na Dios. Tan no kabliten itayo na Dios, no maminsan sikatayo so mansakit, sikatayo so onlad kairapan, kablit na panangaro na Dios, a singa pankarot na ina, pian manpataoli tayod kasalanan tayo, tan arawian so kasalanan.\nSay kanepegan tayo et dusa lapud kasalanan tayo. Balet, panangasi so iiter tan iyaawat na Dios ed sikatayo. Agtayo makanan ed sayan panangasi tan panamerdona na Katawan, balet awaten tayo, tan iter tayo so panagmatalek tayo ed sikato. Tan komon, walad sikatayo so katooran ed say panangasi na Dios ed bilay tayo.\n"Ag ta ka met dusaen. Ag ka lan balut sirin mankakasalanan." Ontan pa komon. Amen.\nTechnorati Tags: 5th Sunday of Lent C,Mercy of the Father,Forgiveness\n4th Sunday of Lent C, Pangasinan Reflection\nKabkabat tayo yan istorya na Katawan, tan say mabetbet ya kawalaay nengneng tayo et samay bolirek ya dinarak toy tawir ya inter na Ama to. Tan no panon ya nababawi, tan kinmerew na panangasi tan panamerdona ed say Ama.\nNen nangelan ton pinmawil lamay matiwer ya agi to, masyadoy pasnok to may pangolowan. Tan diad pasnok to, agto labay so onloob ed abong, anggan wala lay peles ya ponsia, tan amin dad abong so manliliket. Akin et agto onloob, tan akin ontan lay pasnok to?\nTalora so rason no akin et agto onloob ed abong da:\nUnaan, say imon tan say panpaatagey na pangolowan. Manimon so anak ed say panangaro na Ama ed say agi to. Say imon et katekep toy kaermenan para say sakey. No walay ligliwa tan inawa, grasya tan bendision ya naawat na sakey, say imon et agto mikasakey ed sarayan bendision tan grasya. Say labay na maimon et walad kaermenan, kairapan iray arum. Kanian, lapud imon, agto onloob imay pangolowan; agto miliket ed say impawil na agi to. Say labay to et mansian-sian walad kairapan tan ermen so agi to. Say maimon et masiblet. Say masiblet, anggapoy panangaro to.\nKumadwa, agto napirdona may agi to. No samay ama et ontan lay liket to ed say impawil na anak to, samay pangolowan et masyadoy pasnok to. Para sikato, ag nepeg ya pirdonaen imay agi to. Sikato ingen so dusaen. Pairapen. Aliwan para sikato so panangasi na Ama. Saya so bunga na imon to.\nSamay Ama so twan mapangasi. Mapangaro. No ontan lay inpangabet to ed saymay bolirek, ontan met so impan-dago to ed samay pangolowan, tan kinerew ton onloob lad abong. Say panangaro tan panangasi na Ama et para saray amin ya anak to. Anggapo so pipilien na Ama. Kinerew man o andi, sipaparaan ya ontatawag ed saray nababalang ya anak to ya ompawil la ra. Say pananagasi na Dios et para amin. Manalagar tan mantatawag so Ama ya ompawil tayo ed Sikato.\nKumatlo, say agto impakabirbir na panangaro na Ama to ed sikato. Kanian, imbaga na Ama to ed sikato: Anak ko,' kuay ama, 'wadya kan naynay ed abung tan kayaryan mo ray amin a kayaryan ko. Onya so panangaro na Ama ed say anak to. Mabonlok, aliwan masiblet.\nSay Ama tayo so amalsa na amin. Say Ama tayo so akankayaryan ya amin ya wadia ed sayan mundo, kaiba la so bilay tayo. Say twa, anggapo so nibaga tayon kayaryan tayo ablet, diad inkabonlok na Ama, tan diad panangaro to, inkuan to ed sikatayo, " Anak ko,' kuay ama, 'wadya . kayaryan mo ray amin a kayaryan ko."\nAgtayo amta no anto so ginawaya samay pangolowan, no linmoob ed abong da o nanayam diad paway la. No sikatayo may pangolowan, onloob tayo kasi tan awaten so panangasi, panangaro tan kinabonlok na Ama, odino mansiansian manari ed puso tayo so bosol, imon tan kinsiblet? Ontan pa komon. Amen.\nTechnorati Tags: 4th Sunday of Lent C,Mercy of the Father,Generosity of God,Forgiveness\n3rd Sunday of Lent C: Pangasinan Reflection\nWala ray pigaran totoo ya angibalitad si Jesus ya wala ray pigaran pinatey nen Pilato a taga Galilea. Ontan met, atongtong dad si Jesus no panon ya walay labin-walo ya totoon apataan na aderal ya tore.\nSay populat ya opinyon na totoo ed saraman ya panaon no panon ya say kairapan na sakey a too et lapud say personal ya kasalanan da. Kanian sirin, lapud sayan opinyon, saraman ya totoon taga Galilea tan saramay totoon inatey lapud sikaray apataan ed lapud wala ray angkakabaleg ya kasalanan da.\nAg sirin manarawian so totoo nen saman tan ed sarayan panaon. Ta mabetbet ya narerengel ko no walay sakey ya toon bantog ya dakerakel so bisyo to tan sikato so abalitaan ya mansasakit odino sikato la so angorat, say kuan tayon tampol: Gungona to. Atan et, makasalanan kanian sikato so adusa.\nAntoy ebat nen Jesus ed sarayan opinyon na totoo nen saman tan natan: ya say kipapasen na too ya walad kairapan et lapud walay baleg ya kasalanan da, kanian sikara so dudusaen na Dios lapud wala ra ed kasalanan!\nSay ebat na Katawan: No agkayo mabanbawi ed kasalanan yo, ompatey kayo a singa saramay apataan odino pinatey nen Pilato.\nEd sayan ebat nen Katawan, onya so bangat to: siopaman sirin so agto manbabawi ed saray kasalanan to magmaliw lan nisian diad andi-anggaan ed say Dios. Tan no sikara so ompatey ya ag manbabawi, sikara so walad patey ya andi-anggaan!\nLapud saya, onya so agtayo komon lingwanan:\nUnaan, amin tayo et makasalanan. Tan sikatayo so mankakasalanan ni anggad natan.\nKumadwa,balet anggaman sikatayo so makasalanan, sikatayo so inararo ni na Dios! Makapakelaw balet saya so katwaan. Ta say rason no akin et say Anak na Dios so nagmaliw ya too? Lapud panangaro. Inararo to itayon makasalanan, nagmaliw ya too pian ilaban to itayod kasalanan, aliwan dusaen to itayo. Sayan panangaro na Dios et agto labay ya sikatayo so ompatey ed kasalanan.\nKumatlo, sirin, aliwan diad kasalanan so pansampotan tayo komon, no ingen diad grasia tan panangasi na Katawan. Nepeg ya sikatayo so manpataoli ed saray kasalanan tayo. Ta lapud say Dios et lawas a sipaparaan ya perdonaen to itayo, no onkerew tayo na panangasi to.\nTan kapigan yan panbabawi tan pankerew na panangasi na Dios? Natan la. Aliwan naani. Aliwan nabawas. Aliwan no kuaresma. Natan la.\nSay panangasi na Dios ed mabolos ya iter na Dios ed sikatayo no amta tayon onkerew ed saya. Balet, mabetbet ya ibabaga ya singa amta tayo no anto so peteg ya nagawa ed sikato: Mabayag ni so bilay ko. Agak ni naandid bilay. Tan sirin, anggan manalagar ni so panpataolik, tan panpasimbalo na bilay ko.\nNen apataan ira may labin-walo diad istorya na ibanghilyo, amta da kasi ya saman la so ipatey da? Nen impapatey ira nen Pilato, amta da kasi ya sampot dalaman ya oras? Akapan-pataoli kasi ed kasalanan da?\nPara say Dios, anggaman anton kabaleg so kasalanan tayo, no amta tayon onkerew na pananagasi to, naawat tayo yan panangasi, tan naperdona so kasalanan tayo.\nKapigan kayo ni sampot ya nan-kompisar? Kapigan yo ni naawat so bendision na parin pakapirdona na Dios ed saray kasalanan tayo?\nMandadasal kayo kasi ya no nasabi pakaandi tayod bilay et saya so "maliket ya ipapatey" odino happy death? Ya sikatayo so ompatey ya walad grasya tan panangasi na Katawan lapud kinmerew tayo na sayan mapangasin panamerdona na Dios?\nNepeg sirin ya manbibilay tayo komon ya kaiban lanang so Dios. Ta lapud say sampot tay et onsabi, anggad kapigan. Ontan pa komon. Amen.\nTechnorati Tags: 3rd Sunday of Lent C,Homilies,Repentance,Death\n"Handwritten Unity Bible" project held in San Fabian\n26 February 2013 - San Fabian, Pangasinan. One hundred verses were given to the parishioners of the Parish of St. Fabian, Pope and Martyr, to write by hand during the holding of the "Handwritten Unity Bible" project last 24 February 2013, Sunday at the Parish Center.\nThe handwritten Bible has been conceptualized to unite Filipinos in a "Bayanihan" effort with other Christian groups toward national transformation through God's Word. The Biblical Apostolate of the Archdiocese of Lingayen-Dagupan is spearheading the project in the whole archdiocese. It has been held in the Parishes of St. John the Evangelist, Dagupan City, Our Lady of the Most Holy Rosary, Manaoag, Pangasinan, as well as at the Bureau of Jail Management and Penology in Bonuan Gueset, Dagupan City.\n2nd Sunday of Lent C: Pangasinan Reflection\n"Sikato yay Anak ko a pinilik. Dengel kayod sikato!"\nNen nansalat na nengneng so Katawan ed arap di Pedro, Juan tan si Santiago, masaydoy takot darayan disipulo to. Tan diad sayan kapegleyan na takot da, sakey a bosis so nangel da, ""Sikato yay Anak ko a pinilik. Dengel kayod sikato!"\nDengel kayod sikato! Akin et onya so inbalikas tan ganggan na Ama?\nTwa, narerengel tayo so bosis na Katawan tayon Jesu Cristo -- diad Masanton Sulat, diad pimimisa tayo, diad saray bangat na Simbaan, tan diad konsiensya tayo. Balet, twa met kasin dedengelen tayo?\nPirpirawat tayo so walad bilay ya ligliwa tan inawa ya lanang. Tan gagawaen tayoy nayarian tayo pian nagamuran tayo ya: say mankimey ya piga-pigan oras, say manseet ed saray gagawaen tayo; say man-tipid, say man-negosyo. Balet, ed sarayan gagawaen tayo, nararerengel tayo kasi bosis na Katawan, tan totooren tayo?\nDengel kayod sikato!\nNo walaray desisyon ya nepeg tayon gawaen, dedengelen tayo kasi so ibabaga na Katawan, tan tepeten ed dili tayo no anto so gawaen na Katawan ed say kipapasen tayo?\nNo sikatayo so walad tukso ya mantila, mansaol, man-labir ed arum odino mantakew, tetepeten tayod dili tayo ni no anto so labay na Katawan ya gawaen tayo?\nLabalabay tayon say pamilya tayo et walan lanang ed kamaungan, say aliguas na bilay tan say ligliwa na amin a kabiangan na pamilya tayo. Balet dedengelen tayo so Katawan no sikatayo la so makakapasnok tan onbabarong ed sakey ya agi o say kanayon? Dedengelen tayo so bangat na Katawan nipaakar ed say panamerdona tan panangasi? Anto so gawaen ed agin mabetbet ya mangiiter na sakit na ulo ed sikayo? Sakbay ya mangawa na desisyon, dengelen so istorya na Katawan ed samay Prodigal Son.\nSay kogkogipen tayon lanang et say bansa tan say baley tan diad kaliber-liber tayo et walay kareenan, walay aliguas, walay pankaksakey, walay kamaungan, tan arawi so kaugsan, bisyo tan arum niran mangiiter na pagpaga tan takot ed sikatayo. Diad saraya, dedenglen tayo kasi so Katawan? Say bosis na kasibletan tan say bosis na imonan so maksil nen say bosis na aroan, pantutulongan tan panangasikaso ed kapara.\nSay twa, no peteg tan maseet tayon dengelen so bosis na Katawan, tan saraya et tooren tayo, agaylay abig na mundo tayo. Agaylay dakep na ulopan na pamilya tayo. Agaylay liket tayo diad maaro tan mapangasi, manbonlok tan mapaabeban bilay a kaiba ray kaparan ondedengel tan totooren so bosis na Katawan. Ontan pa komun. Amen.\n1st Sunday of Lent C: Pangasinan Reflection\nWala tayo la ed panaon na Kuaresma.Say Kuaresma et panaon na simbaan, para sikatayo, ya panparaan para say pangawat na magayagan silibrasyon na Paskua, say kapiestaan na Inkioli na Katawan!\nEd sayan unaan a simba na Kuaresma, itilan motekteken so kabaliksan na "kasalanan."\nNangelan tayo so Ibanghilyo na panon ya say Katawan nen sikato so walad kalawakan na apataplon agew ya nan-ayuno et tinukso na diablo! Pian ontan et sumlangen to so linawa na Dios Ama to tan sikato so mankasalanan.\nAnto so kasalanan? Say kasalanan et say agpanoor ed say Dios lapud agtayo manmamatalek ed sikato. Saray tukso na dimonyo ed si Jesus et pian paliiisan nen Jesus so dalan na Ama, say linawa na Dios ---\nNaitdan si Jesus na pakapanyari pian naamtaan to so panangaro na Dios ed sikato; say tukso na dimonyo-- usaren iman ya pakapanyari para say dili nen Jesus, "say pagmaliwen ton bato so tinapay" pian natempey toy so eras to.\nImbaki na Dios si Jesus pian taloen to so mundo diad panamegley na panangasi tan grasia; say tukso na dimonyo --- say dalan ya shortcut ya inawa, arawi ed kairapan diad panamegley na pakapanyari na kabiskegan tan galang na mundo.\nInsipan na Dios met ed si Jesus so tulong tan kiwawala to pian nasumpal to so mission na kilalaban; say tukso na dimonyo --- say pangusar na sayan tulong tan supporta ed arum ya bengatla, say dilin kagalangan to diad itaboy tod toktok na timplo pian naala to so galang na mundo.\nBalet ed sarayan tukso, nanmatalek si Jesus ed kakabatan na Ama, kanian alabanan to rayan tukso ya sumlangen so linawa na Dios.\nSay ag-pantoor lapud kakulangan na panag-talek ed Dios so rason ed kada kasalanan, baleg man o melag. Labay na dimonyo ya misian tayo ed Dios. Panon? Pakapuyen to so panagmatalek tayo ed say Dios, tan sirin, say arum ya dalan so laen tayo --- aliwan say dalan na Dios inparaan tod para sikatayo.\nDisobedience from lack of trust is at the core of every sin, no matter how big or small.\nSirin pian naarawian tayo so kasalanan, nepeg ya labanan tayo so tukso. Ta lapud amin tayo tutuksoen na dimonyo. Tan inagew-agew eesaensan itayo na dimonyo na sumlangen so Dios ed saray angkekelag ya bengatla. Tan inagew-inagew, labay na dimonyo aliwan diad Dios tayo manmatalek no ingen diad say dilin pakapanyari tayo nen say kakabatan na Dios.\nSay maong a balita et saya: say tukso aliwan kasalanan! Say twa, say tukso komon so pankanawnawa para sikatayo ya naipanengneng tayo so panagmatalek tayo ed Dios! A singa ginawa nen Jesus nen sikato so tinukso na dimonyo. Diad say grasya nen Jesus, say inpanalo tod kasalanan so panakengnengan ya sarag tayon taloen so kasalanan!\nSirin say maong a balita lamet: walay ilalo! Sarag tayon taloen so kasalanan diad bilay tayo tan diad kaliber-liber tayo. Nakaukolan labat ya mikasakey tayo ed si Cristo tan manmatalek tayo ed panangasi to.\nNo awaten tayo si Jesus ed communion ed sayan misa, isipan tayo komon ed sikato ya mansiansia so panagmatlek tayo ed sikato, tan almoen tayo ed sikato labat so peteg ya liket tayo. Ontan pa komon. Amen.\n"Laka yo ed bandad aralem tan ipelag yo ray iket yo, pian makala kayoy sira." Sikato ya so ganggan nen Jesus ed saray sumisigay a di Pedro tan saray sanagin di Juan tan si Santiago. Nibaga ya nen Katawan ed sikara lapud sanlabi laran mansisigay et anggapo ni so nala ran sira. Tinoor nen Pedro so ganggan na sakey ya karpintiro, aliwan sumisigay. Say ebat nen Pedro: "Lapud ibabagam, ipelag ko ray iket". Tua, ed karakel na nala dan sira, ngal-ngali lan onlereg so duaran baloto ra!\n"Laka yo ed bandad aralem tan ipelag yo ray iket yo, pian makala kayoy sira." Onya met siguro so nayarin narengel tayo ed say Katawan no wala ra may kipapasen ya onsabid sikatayon ibabaga tayo: sanlabi kami lan onkikimey, anggapo ya siansia ya nalmo mi. Naibabalikas tayo iya ed panaon ya sikatayo so na-discourage. Ya singa wala tayod kabilongetan na labi, ngal-ngali anggapo so naneng-neng tayo, tan agtayo amta so gawaen tayo. Anggaman anto so gawaen tayo, singa met anggapo lan lamang so gongona na amin.\nEd sarayan kipapasen, ngal-ngali agtayo la. We are at the point of giving up.\n"Laka yo ed bandad aralem tan ipelag yo ray iket yo, pian makala kayoy sira."\nItilan ondengel ed say Katawan. Dakerakel ni so agtayo asubok ya gawaen tan laen. Wala nid kabiskegan tayo so agtayo amta. Diad aralem ya pasen na danum. Say kabaliksan to: ag tayo nanaekalan na ilalo no singa anggapo so naneneng-neng tayon bunga na saray kimey tayo. A singa say panag-pikasi tayo. No maminsan, ontonda tayo lan manpikasi lapud say liknaan tayo ya anggapo so pansumpalan na say efforts tayo. Naekalan tayo na ilalo lapud singa anggapo so laban tayo ed say kaugsan. Kanian, no maminsan ondeen tayo la. Balet diad saman ya ideen tayo, diman met la so ikayat tan ibiskeg na kaugsan!\nMansiansia tayo komon ed saray kamaungan, tan saray kaabigan ya gagawaen tayo anggaman dakerakel so onsusumlang ed saraya. Anggaman elekan itayo na arum. Anggaman labiren tan panduaruawan da itayo."Laka yo ed bandad aralem tan ipelag yo ray iket yo". Say bosis na Katawan so mangiiter na ilalo ed sikatayo. Mansinasia tayon ilaban so kamaungan, tan kaabigan.\nTan diad sampot a singa sikara di Pedro, dakerakel so nala ran sira, say bunga na sayan pansiansian tayo et bendision ya ag nasabsabaan. Grasya ya mangiter na inawa tan ligliwa ed sikayo. Pakapanyari ya taloen so kaugsan. Liket lapud say Dios tan say kamaungan so mantalongaring tan tinalo ra so kaugsan.\n"Laka yo ed bandad aralem tan ipelag yo ray iket yo". Komon tooran tayo ya tan say dasal tayo met: Lapud imbagam, ipelag mi iket mi". Ontan la komon. Amen.\n4th Sunday in Ordinary Time (Pangasinan Reflection)\n"Anggapoy propitan naawat ed dilin baley to."\nSi Jesus a propitan linman binmisita tan nanbangat ed binalegan ton baley diad Nazareth. Anggaman anggapod sayan ibanghilyo ya abasa tayo no anto so inbangat nen Jesus ed saray kabaleyan to, sarag tayon naibaga ya akapasnok irad sikato lapud say nangel dad sikato. Kanian, labay da ingen ya pateyen si Jesus!\nAmta nen Jesus no anto so arapen na sakey ya propita. Ngal-ngali anggapo so propita ya ag pina-irap, tan binosol na totoo; nabilang so propita ya inako tan inawat ya mabolos na totoo lapud say bangat to.\nSay propita so imbaki na Dios pian ibalikas to so kaabigan na Dios. Ibalikas tod totoo so linawa tan say labay na Dios. Ibalikas to so katwaan, say katunongan, say panangasikaso tan panangarod kapara. Tan saraya et ibalikas na propita anggaman elekan tan bosolen na totoo. Ya anggad pateyen da, tan sibobolos ton iter so bilay to!\nOnya so kairapan nen Jeremias ya propita. Agto labay so magmaliw ya propita ta amta to no anto so arapen na propita. Nan-anap na rason pian sikato et ag tawagen na Dios ya magmaliw ya propita to. Diad sampot, lapud tinoor to so tawag na Dios, masyadon pairap so inyawat na totoo ed sikato ya anggad sikato so pinatey da!\nAnggaman ontan, say Dios agto ontotondan manatawag ya magmaliw ya propita to.\nNakaukolan so bosis na say propita ed mundon apanoy kaugsan!\nTa say tua, anggad walay kaugsan ed mundo, nakaukolan tayo so mensahe na kamaungan a manlalapud bosis na propita. Anggad walay tilaan tan saolan, say bosis na katwaan tan katunongan na propita so ibelyaw to. Anggad itoltoloy tayo so panlalames tan panbobosol ed saray kapara tayo, say bosis na propita ya mangibabawag na kareenan tan pankakasakey so ag ontondad kapegleyan tayo.\nNasabi-sabi komon ya anggapo la so pankaukolan tayo na propita ed kapegleyan tayo lapud say katwaan, say kaabigan, katunongan, panangaro tan kareenan so wala lad kapegleyan tayo.\nBalet, say pikakasi tayo et sikatayo so naitdan na panangaro na Dios anggaman sikatayo et benegan na totoo lapud say katwaan ya ibabaga tayo. Naitdan tayo komon na biskeg ed saray kipapasen ya sikatayo so eelek-elekan na kaugsan lapud say panlalaban tayo ed sikara. Magmaliw tayo komon a liwawa ed mundon walad kabilongetan na kaugsan. Sakey ya propitan walay seet tan seseg, biskeg tan panangaro ya ibawag to so kaabigan, kamaungan, katunongan tan pankakasakey na Dios ed amin ya pinalsa to. Ontan la komon. Amen.\nFriday of the Passion of the Lord: Pangasinan Refl...\n"Handwritten Unity Bible" project held in San Fabi...\n4th Sunday in Ordinary Time (Pangasinan Reflection...